จีบแบงก์ขอลดดอก ผ่อนภาระเอสเอ็มอี
“สมคิด” อ้อนแบงก์ลดดอกเบี้ยเอสเอ็มอี หนุน บสย.ปรับเกณฑ์พีจีเอส 6 ดันยอดค้ำประกันเข้าเป้าแสนล้านสิ้นปี
28 ก.ค. 2560

โพสต์ทูเดย์ - “สมคิด” อ้อนแบงก์ลดดอกเบี้ยเอสเอ็มอี หนุน บสย.ปรับเกณฑ์พีจีเอส 6 ดันยอดค้ำประกันเข้าเป้าแสนล้านสิ้นปี
นายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ได้เข้าพบและหารือกับนายสมคิด จาตุศรีพิทักษ์ รองนายกรัฐมนตรี และสมาคมธนาคารไทย ถึงแนวทางการสนับสนุนเอสเอ็มอีให้เข้าถึงแหล่งเงินมากขึ้น โดยนายสมคิดได้ขอความร่วมมือสถาบันการเงินให้ลดอัตราดอกเบี้ยเอสเอ็มอีลง จากปัจจุบันมีการบวกเพิ่มจากอัตราดอกเบี้ยธนาคารปกติถึง 3-5%
ขณะที่ บสย.ได้เสนอการปรับปรุงหลักเกณฑ์โครงการค้ำประกันสินเชื่อเอสเอ็มอี ทวีทุน ระยะที่ 6 หรือพีจีเอส 6 ให้ผ่อนปรนมากขึ้น คาดว่าจะเสนอเข้าที่ประชุมคณะรัฐมนตรี (ครม.) เห็นชอบได้ในสัปดาห์หน้า และในเดือน ส.ค. 2560 สามารถใช้หลักเกณฑ์ใหม่ได้ทันที
สำหรับหลักเกณฑ์ที่ปรับปรุงจะมีการลดค่าธรรมเนียม 4 ปีแรกเฉลี่ย 3% โดยจะขอรัฐบาลชดเชยดอกเบี้ย ฟรีค่าธรรมเนียมปีแรก ปีที่ 2 อัตรา 0.5% ปีที่ 3 อัตรา 1% และปีที่ 4 อัตรา 1.5% จากปัจจุบันผู้ประกอบการรับภาระดอกเบี้ยเองทั้งหมด 1.75% และปรับเงื่อนไขจ่ายประกันความเสี่ยงกรณีเอสเอ็มอีเป็นหนี้เสียจากเดิม 23.75% เป็น 30% คาดว่าจะทำให้ธนาคารพิจารณาปล่อยสินเชื่อได้มากขึ้น และ บสย.ค้ำประกันพีจีเอส 6 ได้เพิ่ม 6-7 หมื่นล้านบาท จากปัจจุบันค้ำประกันเพียง 1.7 หมื่นล้านบาท ของวงเงิน 1 แสนล้านบาท ส่วนยอดจ่ายภาระค้ำประกันหนี้เสีย ในครึ่งปีแรกอยู่ที่ 10% ของยอดภาระค้ำประกันทั้งหมด 3.34 แสนล้านบาท